Ifølge Foreningen for Dansk Internet Handel oplever flere, at varer bliver bestilt med stjålne kreditkortoplysninger. Det fortæller DR Nordjylland. En af de forhandlere, der er udsat for svindel, er netbutikken Coolshop fra Nørresundby. - Det er et problem, som tager til i omfang. I øjeblikket er det noget, som vores kundeservice oplever flere gange om dagen, siger medejer Jacob Riisgaard. Og det er ikke kun den nordjyske netbutik, der er offer for svindel. - Der bliver forsøgt svindlet på stort set samtlige vareområder, når det gælder nethandel. Men vi må sige, at det særligt er på mærkevarer og elektronik, hvor der bliver svindlet eller bliver forsøgt svindlet allermest, siger kommunikationschef for Foreningen af Dansk Internet Handel, Henrik Theil, til DR Nordjylland. Selv om mange forsøger at snyde Coolshop, så gennemskuer butikken ofte svindlen og annullerer bestillingen. Der findes ingen opgørelser over, hvor meget svindel, der bliver forsøgt på nettet.

Referat:
Svindlere er et problem for forretninger, der sælger varer over internettet. Blandt andet for netbutikken Coolshop i Nørresundby.